สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 19 ส.ค.58
19 ส.ค. 2558

– เงินเยนอยู่ที่ระดับ 124.31 เยน/ดอลลาร์ จากตอนเช้าที่อยู่ที่ระดับ 124.30/45 เยน/ดอลลาร์
– เงินยูโรอยู่ที่ระดับ 1.1045 ดอลลาร์/ยูโร จากตอนเช้าที่อยู่ที่ระดับ 1.1037/1042 ดอลลาร์/ยูโร
– ดัชนี SET ปิดวันนี้ที่ระดับ 1,379.12 จุด เพิ่มขึ้น 6.51 จุด, +0.47% มูลค่าการซื้อขาย 46,232.53 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 4,527.41 ล้านบาท (SET+MAI)
 
– บลจ.กสิกรไทย ได้ปรับลดประมาณการดัชนีหุ้นไทยปลายปีลงมาอยู่ในช่วง 1,400-1,450 จุด เนื่องจากมองว่าแนวโน้มเศรษฐกิจเติบโตได้ช้ากว่าที่คาด โดยเฉพาะภาคการส่งออกและการลงทุนทั้งภาครัฐและเอกชน ประกอบกับผลกระทบจากสถานการณ์ระเบิดที่ราชประสงค์เมื่อค่ำวันจันทร์ ทำให้ต้องรอดูสถานการณ์ว่าจะสามารถกลับสู่ภาวะปกติได้เร็วแค่ไหนเพื่อประเมินผลกระทบในระยะต่อไป
– พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ยอมรับในการปรับคณะรัฐมนตรี (ครม.) ครั้งนี้ว่า มีจำนวนมากกว่า 10 ตำแหน่ง โดยมีทั้งปรับเปลี่ยนตำแหน่ง โดยดึงคนใหม่เข้ามารับตำแหน่งรัฐมนตรี โดยเฉพาะทีมเศรษฐกิจ รวมทั้งมีการหมุนเวียนสลับตำแหน่งกันภายใน
– รายงานของสแตนดาร์ด แอนด์ พัวร์ (S&amp;P) ระบุว่า ขณะนี้นักลงทุนทั่วโลกกำลังให้ความสนใจมากขึ้นกับสินทรัพย์สกุลเงินหยวนในจีน โดยมีเป้าหมายหลักเพื่อกระจายสัดส่วนการลงทุนในสินทรัพย์และเพิ่มผลตอบแทนให้สูงขึ้น ท่ามกลางความเฟื่องฟูทางเศรษฐกิจ
– นายเฉิน ตันหยาง โฆษกกระทรวงพาณิชย์ของจีนกล่าวว่า การที่ยอดส่งออกของจีนร่วงลงอย่างหนักในเดือนก.ค. เป็นผลมาจากอุปสงค์ทั่วโลกอ่อนแอ และเงินหยวนที่แข็งค่ามาเป็นเวลานาน อย่างไรก็ตาม คาดว่ายอดส่งออกในปีนี้อาจจะยังคงขยายตัว
– นอกจากนี้ บรรดาบริษัทจีนได้ลงนามในสัญญาโครงการ 1,786 สัญญาในประเทศต่างๆตามแนวโครงการเส้นทางเศรษฐกิจ Belt and Road ในช่วง 7 เดือนแรกของปีนี้ ซึ่งคิดเป็นมูลค่าเกือบครึ่งหนึ่งของสัญญาในต่างประเทศทั้งหมด
สัญญาโครงการดังกล่าวมีมูลค่ารวม 4.944 หมื่นล้านดอลลาร์สรัฐ ซึ่งเพิ่มขึ้น 39.6% เมื่อเทียบรายปี และคิดเป็น 44.9% ของมูลค่ารวมสัญญาทั้งหมดในช่วง 7 เดือนแรกของปี 2558
– รัฐสภาเยอรมนีได้เริ่มอภิปรายแผนการให้ความช่วยเหลือการเงินกรีซงวดที่ 3 แล้วในวันนี้ ในขณะที่นักวิเคราะห์คาดว่า รัฐสภาเยอรมนีจะอนุมัติแผนการช่วยเหลือดังกล่าว โดยคาดว่ามาตรการดังกล่าวจะได้รับเสียงสนับสนุนอย่างท่วมท้นในสภา แม้ว่าจะมีสมาชิกรัฐสภาบางคนไม่เห็นด้วยก็ตาม
– ธนาคารกลางเวียดนามได้ออกแถลงการณ์เรื่องการประกาศลดค่าเงินดองลง 1% ด้วยการปรับลดอัตราอ้างอิงลงเหลือ 21,890 ดองต่อดอลลาร์ ซึ่งถือเป็นการปรับลดค่าเงินดองครั้งที่ 3 แล้วในปีนี้
 
ที่มา: สำนักข่าวอินโฟเควสท์